**שיתוף פעולה בין צבאות שלא במסגרת ברית**

בני מיכלסון

**מבוא**

מדינת ישראל השכילה עד היום לא לכרות בריתות צבאיות או לחתום על הסכמי קואליציה עם מדינות או מעצמות. ניתן לומר שהאסטרטגיה הנהוגה בצה"ל ביחס לדיפלומטיה הצבאית היא דווקא רצון לפעול לבד בכדי לשמר לנו את חופש הפעולה ולהימנע ממגבלות והגבלות חיצוניות, בכך מתאפשר לנו לפעול באופן עצמאי (סוברני) בבואנו לקבל החלטות הנוגעות בביטחון המדינה בדגש לנושאים צבאיים.

מאמר זה, יתאר וינתח מספר מקרי מבחן מההיסטוריה המדינית והצבאית של מדינת ישראל וצה"ל כשבמוקד נמצא שיתוף הפעולה הצבאי על משמעויותיו והשלכותיו. שיתוף הפעולה נובע על פי רוב מצורך שלנו להסתייע ביכולותיה של מדינה אחרת למרות האסטרטגיה העקרונית שצוינה מעלה. הצרכים הם מגוונים והם אלה שקובעים את אופיו של שיתוף הפעולה, כך למשל ייתכן שיתוף פעולה בשל צורך מדיני כפי שהיה במבצע "מוסקיטר" ב 1956, לחלופין צורך בשת"פ צבאי או מודיעיני שהובילו בשנות ה-80 להקמת יחידת "גבעון" (קישור). שיתוף פעולה מתקיים תמיד בשל צורך הדדי של הצדדים, כך היה ב -1991 כאשר ישראל נמנעה מלנקוט בפעולה צבאית כתגובה לירי טילי הטק"ק מעיראק בכך קיבלה סיוע בהגנה מפני טק"ק וסייעה לארה"ב לשמור על אחדות הקואליציה שגיבשה. בחלקו האחרון של המאמר אסכם ואציע בקווים כלליים כיצד על צה"ל להתכונן לקראת שיתוף פעולה צבאי בעת מלחמה.

**כללי – לבד במערכה?**

תפישת ההפעלה של צה"ל מאז הקמתו הייתה שהוא צריך יהיה להלחם ללא בעלי ברית או סיוע צבאי חיצוני. תפישה זו נבנתה לאור המצב ששרר בתקופת מלחמת העצמאות, עת נאלצנו להלחם לבד מול קואליציה של 7 צבאות ערביים שנתמכו באופן מסיבי ע"י הבריטים – ראה דוגמת הלגיון הירדני. תפישה זו עומדת כיום במבחן תנאים חדשים, ובשלושים השנים האחרונות קיבלה מאפיינים חדשים, אשר יתכן ויש בהם כדי להצביע על שינוי גישה.

ראשית יש לציין, כי ביחס לבעל ברית אסטרטגי (לא בקואליציה עמו בעת מלחמה) הרי שבשנות המדינה הראשונות שיוועה המדינה לבעלי ברית שיסייעו לצבא הצעיר, ומאז מלחמת יום הכיפורים קיים בעל ברית אמריקאי.

במשך 70 שנות קיומו של צה"ל ארעו מספר חריגים חשובים ביחס לתפיסה העקרונית של לחימה עצמאית במסגרתם מצאנו עצמנו לוחמים עם בעלי ברית וסיוע חיצוני מסיבות שונות ובשנים האחרונות נראה שיהיה זה גורם קבוע בתפישת ההפעלה של צה"ל. מצבים כאלו עשויים להתרחש בעתיד ויש מן העניין לנתחם על מנת להפיק את הלקחים הדרושים.

אחת הבעיות המסובכות ביותר בעתות מלחמה הינה ליצור ברית (Alliance)[[1]](#footnote-1) בין צבאות שונים ולתחזק ברית כזו. במיוחד בעיתיות סוגיות עבודת המטה המשותפת ומבנה הפיקוד והשליטה במסגרת כזו. לא בכדי נבחר הגנרל דוד דוויט אייזנהאואר למפקד הפיקוד האירופאי של צבאות בעלות הברית במלחמת העולם השנייה, בשל סגולותיו האישיות כבעל יכולת "להסתדר" עם מפקדים שונים מאומות שונות.

יחד עם זאת, הועמד לרשותו מנגנון פיקוד בו פעלו במשולב קצינים אמריקאים וכאלה מחבר העמים הבריטי כאשר כולם מדברים בשפה האנגלית.[[2]](#footnote-2) מנגנון זה השתכלל במהלך המלחמה ואף המשיך במסגרת הברית-הצפון-אטלנטית (נאט"ו) לאחריה.

השאלה הנשאלת היא כיצד פועלים בשגרה ובעיקר במלחמה, בשיתוף פעולה שלא במסגרת ברית כדוגמת נאט"ו ללא מפקדות משותפות או מטות משותפים. נושא זה מקבל משקל יתר כאשר יש לבנות מאפס מנגנון להבטחת פעולתה של הברית בשעות חירום.

**מספר דוגמאות היסטוריות – בתולדות צה"ל**

מלחמת סיני ומבצע "מוסקיטר" – 1956 – הסיבות לברית והשתלשלות האירועים

שיתוף פעולה כצורך מדיני

בחודש יולי 1956 עם הלאמת תעלת סואץ ע"י נאצר, החל התכנון של מבצע "מוסקטר" לכיבוש התעלה ע"י צבאות אנגליה וצרפת. צרפת, שלה כבר היו (מחודש יוני) הסכמי מודיעין והספקת ציוד צבאי עם ישראל ואפילו מזכר הבנה אסטרטגי, החלה מגששת לאפשרות צירופה של ישראל למבצע שלה ושל בריטניה.

ניתן לראות את ה- 1 בספטמבר 1956 כיום תחילת עבודת המטה בצה"ל לקראת מלחמת סיני. כחודש ימים לאחר שהחלה עבודת המטה בצבאות צרפת ובריטניה לקראת מבצע "מוסקטר". כך שבסה"כ עמדו לרשות צה"ל כחודשיים להכנת המלחמה ותכנונה.

צרפת ראתה בצירופה של ישראל נדבך חשוב, מקומי, לחיזוק הברית ואילו ישראל ראתה כאן הזדמנות להסיר את האיום מצד מצרים ולפתוח לשייט את הנתיבים למזרח-הרחוק בסיוע חיצוני.

ביום זה, קיבל מנכ"ל משרד הבטחון שמעון פרס, מברק מאת יוסף נחמיאס, ראש משלחת משרד הבטחון בפריז לאמור:

"אתמול והיום נפגשתי עם תומא ומנז'ן (יועצו של שר ההגנה הצרפתי בורז'ס-מונורי). הפרטים הבאים מפיהם, באחריות קולקטיבית (של ממשלת צרפת): בהכנות הצבאיות בעניין הסואץ אין הפוגה ואין חרטה, לא בצד הצרפתי ולא בצד הבריטי. ... בדעת אדמירל ברז'ו (שמונה לתפקיד סגן מפקד הכוח המשותף האנגלו-צרפתי) להזמיננו להצטרף למערכה ביום ה"ע" פלוס שבע... ."[[3]](#footnote-3)

מיד עם קבלת המברק, כינס בן-גוריון את המטה המצומצם שלו והורה לדיין ולפרס להיפגש עם הצרפתים ולהשיב כי "עקרונית אנו מוכנים לשיתוף פעולה". בכך אפשר לראות את הנחיית הדרג המדיני להתחיל בהכנות למלחמה.

כיוון שההצעה הצרפתית חרגה מעבר לחילופי המידע החשאיים שהפכו בתקופה זו לשגרה בין הצבאות ולאחר שהחל כבר התכנון המשותף הבריטי-צרפתי, הוחלט להטיל על ראש אג"ם מאיר עמית, שהיה באותה העת בביקור באירופה, להפגש עם אדמירל ברז'ו על מנת להביע את נכונות צה"ל להשתלב במערכה ולהבין את כוונות הצרפתים לאשורן.

ב- 7 בספטמבר נפגשו עמית, יובל נאמן (קצין הקישור למודיעין הצרפתי) ועמנואל נשרי (הנספח הצבאי בצרפת) עם אדמירל ברז'ו וגנרל גז'ן, ראש מטהו, הביעו את הסכמת ישראל להשתתף במבצע ושמעו פרטים ראשונים על התוכנית הבריטית-צרפתית.

עשרה ימים אחר-כך, ב- 17 בספטמבר כינס דיין את ראשי המחלקות באגף-המטה-הכללי לדיון מיוחד כדי לקדם את ההכנות למלחמה. דיין הסביר לקצינים, לראשונה, כי "במקרה של מלחמה בין המערב ובין מצרים בעניין הסואץ, קיימת אפשרות שישראל תכנס למלחמה, בין אם כתוצאה מהזמנת המערב ובין אם מתוך יוזמתה של ישראל לנצל את ההזדמנות שתיפתח..."[[4]](#footnote-4)

בימים האחרונים של חודש ספטמבר התקיימה בצרפת ועידת סן ז'רמן בהשתתפות משלחת ממשלת ישראל בראשות שרת החוץ גולדה מאיר ומנכ"ל משרד הביטחון, הרמטכ"ל ושר התחבורה, אלוף (מיל) משה כרמל לדון עם ממשלת צרפת והפקוד העליון הצרפתי בהצטרפות ישראל לברית הצרפתית-בריטית.

הועידה הסתיימה בהחלטות מעשיות ומשלחת רמת דרג של קצינים צרפתיים יצאה בחשאיות רבה לישראל למחרת, להתחיל בבדיקת אפשרויות מעשיות של שיתוף-הפעולה הצבאי בשטח. ב- 2 באוקטובר, עם חזרתו של הרמטכ"ל מצרפת, אישר ראש הממשלה ושר הביטחון בן-גוריון לדיין לכנס את המטה הכללי ולתדרכו לקראת מלחמה צפויה. כך שבד בבד עם המשך דיוני שיתוף הפעולה עם הצרפתים, החל צה"ל בהיערכות למלחמת סיני.

הצעד הבא בשיתוף הפעולה היה בוועידת סוור שהתקיימה בתאריכים 22-24 באוקטובר 1956 בצרפת. המשתתפים בה היו דוד בן גוריון ראש הממשלה ושר הביטחון, גי מולה ראש ממשלת צרפת, כריסטיאן פינו שר החוץ בממשלת צרפת וסלווין לויד שר החוץ הבריטי, מלווים באנשיהם (מישראל - משה דיין ושמעון פרס). בוועידה זו נקבע הרעיון המבצעי של מהלך העילה, לאמור, ישראל תתקוף עם כוח משמעותי בקרבת תעלת סואץ ואז בריטניה וצרפת ידרשו משני הצדדים, מצרים וישראל לסגת, וכאשר מצרים תסרב אזי הן תתערבנה באופן צבאי על מנת להבטיח שייט בינ"ל בתעלת סואץ, על פי תכנית מבצע "מוסקטר".

רעיון זה היה שונה משמעותית מהרעיון המבצעי של "קדש" על-פיו, צה"ל יתקוף במקביל לצבאות צרפת ובריטניה. בן-גוריון לא היה מאושר כלל מרעיון זה והדיונים עם בעלות הברית נועדו להבטיח מרווח קטן ככל האפשר בין הפעולה הישראלית לכניסתן של בריטניה וצרפת למלחמה. בן-גוריון ראה את השלב בו ישראל תמצא במלחמה מול מצרים לבדה כתקופה מסוכנת במיוחד שבה צריך לקבל ביטחונות מירביים מבעלות-הברית.

מעבר מהשלב המדיני לשיתוף פעולה בין צבאות

בסיכום ועידת סוור נקבע כי יום ה"ע" יהיה ה- 29 באוקטובר 1956 ושעת ה"ש" 1900. בעיתוי זה תתחיל פעולת העילה הישראלית ע"י הצנחת כוח משמעותי בקרבת תעלת סואץ. 36 שעות אחר-כך, בבוקר ה- 31 באוקטובר תחלנה ההפצצות הבריטיות-צרפתיות על מצרים לאחר שהאחרונה תסרב לאולטימטום שיוגש לה. בתקופת 36 השעות בה תפעל ישראל לבדה, היא תקבל הגנה ימית ואווירית מצרפת. לישראל הזכות לכבוש את הגדה המערבית של מפרץ אילת ואת מיצרי טיראן.[[5]](#footnote-5)

ב- 24 באוקטובר בערב, מיד לאחר חתימת ההסכם המשולש בסוור, הבריק הרמטכ"ל לראש אג"ם מפריז:

"א. סיכויים רבים למבצע קדש בהקדם. ב. גייסו מיד יחידות. ג. דאג לסודיות הגיוס. ד. הפעל הטעיה כאילו הגיוס מתוכנן כנגד ירדן בגלל כניסת עיראק לשטחה. ה. יוצאים הלילה בחצות מגיעים מחר בבוקר."

ההפגזה הימית על מרחב רפיח – שיתוף פעולה ייחודי צרפתי-ישראלי

הפגזה זו הייתה האירוע המובהק ביותר לפתיחתה של המתקפה המשולבת האנגלו-צרפתית-ישראלית ולשיתוף הפעולה ההדוק בין כוחותיהן המזויינים של צרפת וישראל.

כבר בראשית אוקטובר 1956 החלו המגעים בין ציי צרפת וישראל, עת נפגש רמ"ח-ים, אל"מ צבי קינן עם נציגי הצי הצרפתי שהגיעו לחיפה. החל מפגישה ראשונית זו, בה נקבעו דפוסי שיתוף הפעולה בין הציים, נקבע שאחד הנושאים יהיה: סיוע לכוחות צה"ל ע"י הפגזת חוף**.[[6]](#footnote-6)**

כאשר התקרב מועד יום ה"ע" סוכם שהצי הצרפתי יסייע להתקפת אוגדה 77 בציר החוף ע"י הפגזת מרחב רפיח. הצי הצרפתי הקצה למשימה זו את הספינה המתאימה ביותר שהייתה ברשותו. הייתה זו **הסיירת** ג'ורג' לייז' ([Georges Leygues](http://www.netmarine.net/g/bat/gleygues/celebre.htm))[[7]](#footnote-7)בדחי של 8,000 טון, שהייתה חמושה ב- 9 תותחי 152 מ"מ ועוד 8 תותחי 90 מ"מ עם תחמושת נפיצה המתאימה להפגזות מטרות ביבשה. ספינה זו הייתה בעלת עבר קרבי עשיר במשימות מסוג זה והשתתפה, בין השאר, בהפגזת מטרות חוף בנחיתה בנורמנדי ובחוף פרובאנס בשנת 1944 במהלך מלחמת העולם השנייה.[[8]](#footnote-8) אולם-החשוב ביותר היה ציודה במערכת חדישה לטווח ובקרת-אש מסוג "בירינג קלרק" שנועדה בדיוק למשימות מסוג זה.[[9]](#footnote-9)

ב- 31 באוקטובר בשעה 1845 הפליגה הסיירת הצרפתית ג'ורג' לייז' בליווי המשחתות הישראליות אח"י יפו ואח"י אילת מחיפה לכוון היעד. היה זה לאחר נוהל-קרב ארוך ומדוקדק בין שני הציים שמצאו שפה משותפת ויכולת עבודה יחדיו. בדרך אל היעדים נתבקשה הסיירת להקדים את ההפגזה לשעה 01:30. בהיותה בדרך נתקבל אישור הצי הצרפתי להקצאת תחמושת: 360 פגזים 152 מ"מ ו- 200 פגזים 90 מ"מ שהם 25 טון בקירוב.

בשעה 01:20 עגנה הסיירת מול היעדים בחיפוי המשחתות (לאחר שהוברר שאין איום ירי מהחוף). היעד זוהה באמצעות הזרקורים שהמצרים נהגו להדליק לשמיים לחיפוש מטוסים. ההפגזה על מחנות רפיח החלה בשעה 010200 לפי דרישת מפקד האגד הארטילרי האוגדתי ונמשכה כ- 25 דקות. בהתאם להודעות מהחוף, הייתה ההפגזה יעילה. נתקבלה בקשה להתחיל שנית בהפגזה בשעה 010305 במגמה להשלים את הפגזת האזור שבין המחנות לחוף הים. הפגזה זו נמשכה עד לסיום הקצבת התחמושת. בשעה 010400 החליט מפקד הסיירת לסגת מהאזור וקצין הקישור הישראלי הועבר בסירה למשחתת אח"י "אילת" והסיירת חזרה לבסיסה בקפריסין. הנסיגה לוותה בחיפוי אווירי. הפעולה הוכתרה בהצלחה רבה.

תוצאות ישירות מהברית במלחמת סיני - היבט מדיני וצבאי

מחד גיסא, מבצע "מוסקטר" הבריטי-צרפתי כשל. מאידך גיסא, ישראל הצליחה להפיק תועלת רבה מהמלחמה, זאת על אף שנאלצה לסגת משטח חצי-האי אותו כבשה כעבור ארבעה חודשים. התועלות שהושגו היו: הבטחת שייט חופשי לסחורות לישראל וממנה במיצרי טיראן ובתעלת סואץ; פריסת כוח חירום של האו"ם בסיני במטרה להבטיח את פירוזו של חצי האי; חופש השיט הפך לעובדה. המֶצַרִים נשארו פתוחים תוך קבלת ערבויות של ארצות הברית למעבר ספינות וסחורות לישראל במשך עשר השנים שלאחר מכן. בהמשך העבירה ישראל מטענים בספינות זרות דרך [תעלת סואץ](https://he.wikipedia.org/wiki/%D7%AA%D7%A2%D7%9C%D7%AA_%D7%A1%D7%95%D7%90%D7%A5), אך שם נתקל המעבר לעיתים בקשיים. במקרה אחד הורידו המצרים ב-[22 ביולי](https://he.wikipedia.org/wiki/22_%D7%91%D7%99%D7%95%D7%9C%D7%99) 1957 מן הספינה "בריגיטה טופט" את העיתונאי [רפי נלסון](https://he.wikipedia.org/wiki/%D7%A8%D7%A4%D7%99_%D7%A0%D7%9C%D7%A1%D7%95%D7%9F) ועצרו אותו למשך תקופה מסוימת, ובמקרה השני החרימו מטען המיועד לישראל מן הספינה הדנית "[אינגה טופט](https://he.wikipedia.org/wiki/%D7%90%D7%99%D7%A0%D7%92%D7%94_%D7%98%D7%95%D7%A4%D7%98)". בפעמים אחרות עיכבו המצרים שלא לצורך ספינות אחרות שהובילו מטענים לישראל. בתוך כך, השתרר שקט בגבול עם מצרים. חצי האי סיני נשאר מפורז למשך עשר שנים, למעט אירוע חריג אחד כאשר ב-[18 בפברואר](https://he.wikipedia.org/wiki/18_%D7%91%D7%A4%D7%91%D7%A8%D7%95%D7%90%D7%A8) [1960](https://he.wikipedia.org/wiki/1960), בעקבות מידע כוזב שהעבירו הסורים למצרים כי ישראל מתכוונת לתקוף את סוריה, החלו כוחות צבא מצריים גדולים לחצות את תעלת סואץ לתוך סיני מזרחה לכיוון גבול ישראל. לאחר שצה"ל נערך במסגרת [כוננות "רותם](https://he.wikipedia.org/wiki/%D7%9B%D7%95%D7%A0%D7%A0%D7%95%D7%AA_%D7%A8%D7%95%D7%AA%D7%9D)" והעביר כוחות גדולים של צבא סדיר ומילואים לגבול, הוציאו המצרים בתחילת מרץ את כוחותיהם מסיני.[[10]](#footnote-10) כמו כן, תוצאה נוספת וחשובה לא פחות אשר הגיעה בעקבות המלחמה, השתרר שקט יחסי בגבול ירדן, שידע, בשנת 1956 עד למבצע, את אחת התקופות הסוערות ביותר של פיגועים מחד ו[פעולות תגמול](https://he.wikipedia.org/wiki/%D7%A4%D7%A2%D7%95%D7%9C%D7%95%D7%AA_%D7%94%D7%AA%D7%92%D7%9E%D7%95%D7%9C) מאידך. שקט זה הופר רק בשנת [1964](https://he.wikipedia.org/wiki/1964) עם פעולת ה[טרור](https://he.wikipedia.org/wiki/%D7%98%D7%A8%D7%95%D7%A8) הראשונה של ארגון ה[פת"ח](https://he.wikipedia.org/wiki/%D7%A4%D7%AA%22%D7%97) בניסיון לבצע פיגוע ב[מוביל הארצי](https://he.wikipedia.org/wiki/%D7%94%D7%9E%D7%95%D7%91%D7%99%D7%9C_%D7%94%D7%90%D7%A8%D7%A6%D7%99).

תוצאות מדיניות עקיפות (חיצוניות ופנימיות)

בחודש שלאחר הנסיגה, באפריל 1957, החלה הנסיגה לשאת גם פירות מדיניים. ב-[7 באפריל](https://he.wikipedia.org/wiki/7_%D7%91%D7%90%D7%A4%D7%A8%D7%99%D7%9C) החזירה ברית המועצות לישראל את השגריר [אלכסנדר אברמוב](https://he.wikipedia.org/wiki/%D7%90%D7%9C%D7%9B%D7%A1%D7%A0%D7%93%D7%A8_%D7%90%D7%91%D7%A8%D7%9E%D7%95%D7%91) שהוחזר למדינתו עם פרוץ מלחמת סיני.

יחסים מיוחדים נשמרו בין צרפת לישראל. אהדה רבה חשו תושבי ישראל כלפי צרפת שעמדה לצדה במשבר, סיפקה לה לפני המלחמה נשק כבד, שריון ומטוסים ותמכה בה במדיניותה.

שגריר צרפת בישראל באותה עת, [פייר ז'ילבר](https://he.wikipedia.org/wiki/%D7%A4%D7%99%D7%99%D7%A8_%D7%96%27%D7%99%D7%9C%D7%91%D7%A8), דובר ה[עברית](https://he.wikipedia.org/wiki/%D7%A2%D7%91%D7%A8%D7%99%D7%AA) היה מקובל ואהוב על כל הציבור. [רביעיית מועדון התיאטרון](https://he.wikipedia.org/wiki/%D7%A8%D7%91%D7%99%D7%A2%D7%99%D7%99%D7%AA_%D7%9E%D7%95%D7%A2%D7%93%D7%95%D7%9F_%D7%94%D7%AA%D7%99%D7%90%D7%98%D7%A8%D7%95%D7%9F) ביטאה רחשי לב אלו בשיר שאמר "תחי צרפת וישראל, בינינו אין כבר כל הבדל".

הרגשת הרווחה שחשו תושבי ישראל לאחר המאבק המדיני והנסיגה שבעקבותיו, באה לידי ביטוי ב[מצעד צה"ל](https://he.wikipedia.org/wiki/%D7%9E%D7%A6%D7%A2%D7%93_%D7%A6%D7%94%22%D7%9C) של [יום העצמאות](https://he.wikipedia.org/wiki/%D7%99%D7%95%D7%9D_%D7%94%D7%A2%D7%A6%D7%9E%D7%90%D7%95%D7%AA) תשי"ז שנערך בתל אביב, כאשר כחצי מיליון צופים צפו בעשרות מטוסי הסילון הצרפתיים החדשים ובנשק השלל שהוצגו במצעד.

לניצחון במלחמת סיני ולשקט שהשתרר בגבול מצרים, שבא בעקבות הנסיגה, היו גם תוצאות פוליטיות. ב[בחירות לכנסת הרביעית](https://he.wikipedia.org/wiki/%D7%94%D7%91%D7%97%D7%99%D7%A8%D7%95%D7%AA_%D7%9C%D7%9B%D7%A0%D7%A1%D7%AA_%D7%94%D7%A8%D7%91%D7%99%D7%A2%D7%99%D7%AA) שנערכו ב-[3 בנובמבר](https://he.wikipedia.org/wiki/3_%D7%91%D7%A0%D7%95%D7%91%D7%9E%D7%91%D7%A8) [1959](https://he.wikipedia.org/wiki/1959) זכתה [מפא"י](https://he.wikipedia.org/wiki/%D7%9E%D7%A4%D7%90%22%D7%99), מפלגתו של ראש הממשלה דוד בן-גוריון, ב-47 מושבים בכנסת, הישג כביר לכל הדעות. בצירוף המנדטים של שותפותיה, [מפ"ם](https://he.wikipedia.org/wiki/%D7%9E%D7%A4%22%D7%9D) שזכתה ב-9 מושבים ו[אחדות העבודה](https://he.wikipedia.org/wiki/%D7%90%D7%97%D7%93%D7%95%D7%AA_%D7%94%D7%A2%D7%91%D7%95%D7%93%D7%94_-_%D7%A4%D7%95%D7%A2%D7%9C%D7%99_%D7%A6%D7%99%D7%95%D7%9F) שזכתה ב-7 מושבים, הביאו לרוב מוחלט של 63 מושבים בכנסת.

**תפיסת השת"פ בין ארה"ב לישראל והקמת מנגנון הקישור להגשמתו**

מלחמת לבנון הראשונה – צורך בשיתוף פעולה עם ארה"ב – מניעת דו"צ לצד סיוע הדדי

נוכח האירועים שהתרחשו בלבנון לאחר מלחמת של"ג, בהם היה מעורב צבא ארה"ב ובמיוחד חיל הנחתים בתקופה בה שהה עדיין צה"ל בלבנון, עלה הצורך בהקמת מנגנון תיאום מבצעי בין שני הצבאות.[[11]](#footnote-11) זאת על מנת לאפשר לצמצם את הסיכוי לירי דו-צדדי בין הצבאות ובמקביל לאפשר סיוע הדדי לאור איומים מתהווים של המחבלים וארגוני הטרור שפעלו בלבנון בכוח בין שני הצבאות ולסייע אחד לשני בעת הצורך כנגד איומי המחבלים והטרור.

כמענה לצורך זה הוקמה, בשנת 1986 יחידת גבעון כיחידת מילואים הכפופה לאג"ם, ייעוד היחידה היה "לתאם עם נציגי השותף את ביצוע כל התהליכים הדרושים בעת חירום, ע"פ קביעות מוקדמות".[[12]](#footnote-12) זאת באמצעות הקמת מנגנון קישור (Liaison) בין צה"ל לצבא ארה"ב אשר כונה "גבעון" ומוקם בגלילות.[[13]](#footnote-13) משמעות המונח 'קישור' הינה: קיום תקשורת בין גורמי צבא או סוכנויות אחרות להבטחת הבנה משותפת ואחדות המטרה והפעולה.[[14]](#footnote-14)

השם שניתן למנגנון זה ע"י האמריקאים היה CCC.[[15]](#footnote-15) היה זה מכלול קישור משותף אשר נועד, בשעת חירום, לספק לשני הצדדים תמונת מצב של האירועים ויכולת תקשורת ישירה. במסגרת השת"פ נכתבו נהלי עבודה מותאמים ואף נחתמה פקודה משותפת ישראלית אמריקאית.

הפעלת מכלול זה הצריך מתן מענה תקשורתי ברד"ט (רדיו-טלפון), טלפוניה קווית גלויה ומוצפנת, מערכת ממוחשבת ופיקסמיליה הן לאגפי המטכ"ל, הזרועות והחילות המעורבים והן למשרד הביטחון, נספחות צה"ל בוושינגטון והמקבילים בצבא ארה"ב.[[16]](#footnote-16) מאז שיתוף הפעולה ההדוק עם צבא צרפת בתקופת מלחמת סיני – 1956 – לא התנסה צה"ל בברית מסוג זה.

בנוסף, הוקם גוף מטה מצומצם במחלקה האסטרטגית באג"ת שכונה פרויקט "יקינטון" בראשות סא"ל אשר אחראי היה על העבודה היום-יומית בין צה"ל לצבא ארה"ב.

אירועי מלחמת "שלום הגליל" ותקופת שהיית כוחות צה"ל בלבנון אחריה הגדירו את צורכי השת"פ בין הצבאות כלהלן:

1. אבטחת בסיסים ומתקנים אמריקאים במדינת ישראל שכונה PREPOSITIONING ומקורו עוד במלחמת יום הכיפורים.
2. הספקת פריטי ציוד ואמל"ח חיוניים למדינת ישראל בשעת חירום שכונה בצה"ל "חריש עמוק", גם כן תולדה של "הרכבת האווירית" במלחמת יום הכיפורים.
3. פינוי אזרחים אמריקאים מלבנון – הסתבר שבמדינה זו יש למעלה מ- 50,000 אזרחי ארה"ב ובשעת מלחמה עלול לעלות הצורך לפנותם בבטחה או לפחות את חלקם.

שת"פ זה חייב מעורבות מגוונת של הכוחות המזויינים של ארה"ב במזרח התיכון ובתוך כך שני פיקודים:

* הפיקוד האירופאי – EUCOM – השותף לישראל.
* פיקוד המרכז – CENTCOM – האחראי על המזרח התיכון בכללו וכוחותיו ובמיוחד הפיקוד-למבצעים-מיוחדים – SOCOM – הפרוסים במרחב כולו ובלבנון בפרט.

ניתן להוסיף לכך את הצי השישי אשר זירת פעולתו הינה אגן הים התיכון וקיבל את האחריות על פינוי האמריקאים מלבנון ובכלל זה אבטחת מסדרונות אוויריים וימיים לפינוי כמו יצירת ראש חוף לאבטחת בסיסי הפינוי ביבשה באמצעות TASK-FORCE בסד"כ של גדוד חי"ר מוגבר לפחות.

לצורך הפעלת מרכז הקישור הוכן נוהל כאשר נושא הקשר היה נושא מרכזי בו.

המלחמה בלבנון הניחה את היסודות לברית צבאית, הלכה למעשה, בין ישראל לארה"ב תוך הקמת מנגנון תיאום יעיל אשר הוכיח עצמו מאז פעמים מספר (למשל בשנת 1998 במהלך מבצע 'שועל מדבר' ובשנת 2006 במהלך מלחמת לבנון השנייה פעלה היחידה לתיאום ופינוי אזרחים זרים לצד תיאום סיוע הומניטארי).[[17]](#footnote-17)

**מלחמת המפרץ 1991 – האמריקאים תוקפים ואנו סופגים טילים**

שיתוף פעולה ב"כפיה" מדינית

הסיבות לשיתוף הפעולה בין צה"ל לכוחות המזויינים של ארה"ב במלחמת המפרץ היו המאמץ האמריקאי למנוע מישראל להתערב במלחמה, גם באם תותקף וההבנה הישראלית שעל צה"ל להימנע ככל האפשר מלהפריע למהלך האמריקאי המתגבש כנגד אחת מאויבותיה המסורתיות של ישראל – עיראק.

במשך ששת החודשים אשר חלפו בין פלישת עיראק לכווית לבין פקיעת האולטימטום של מועצת הביטחון ותחילת המתקפה האווירית על עיראק ב- 17 לינואר 1991 והתחלת מבצע "סופה במדבר", עמלה ארה"ב לגבש קואליציה רחבה ככל האפשר ובכלל זה מדינות ערב, למלחמה נגד עיראק. במסגרת זו היה חיוני לאמריקאים לשמור את ישראל מחוץ למלחמה. היה להם חשש רב שישראל לא תוכל להבליג על איומי סדאם חוסיין ותנקוט במתקפה מקדימה לסיכולם. שיטה זו הייתה מרכיב בתפישת הביטחון הישראלית במשך שנים רבות ויותר מנרמזה לאמריקאים בעת ביקורו של הרמטכ"ל דן שומרון בארה"ב. לכן המדיניות האמריקאית כלפי ישראל, בתקופת "מגן המדבר", הייתה לשכנע את ישראל שלא לנקוט בפעולה כזו. בתקופה זו ביקרו ראש הממשלה שמיר, שר הביטחון ארנס והרמטכ"ל דן שומרון בארה"ב וקיבלו הבטחות בנושאים מספר על מנת למתן כל פעולה ישראלית צפויה. שמיר הבטיח לנשיא בוש בביקורו בוושינגטון בדצמבר 1990 כי ישראל לא תתערב אלא אם כן ייוצר מצב שהיא לא תוכל לסבול. האמריקאים נקטו בששה צעדים משמעותיים לגיבוי הבטחותיהם:

* תוספת של 700 מיליון דולר על הסיוע הרגיל של 3 מיליארד דולר כל שנה למדינת ישראל.
* אישרו מכירת מסוקי קרב "אפאצ'י" וטילי נ"מ "פטריוט" בעת ביקורו של דן שומרון בארה"ב.
* הקימו מערכת תקשורת אמינהבין הפיקוד העליון האמריקאי לזה הישראלי ולמתן התראה בזמן במקרה של ירי טילים מעיראק על ישראל. לצורך זה, הובהלה מארה"ב לישראל מערכת Hummer RICK (rapid initial communication kit) אשר כונתה בצה"ל "עומק". הייתה זו מערכת שנועדה לספק יכולת תקשורת קול, נתונים ופקסימיליה באמצעות תקשורת לוויינית.[[18]](#footnote-18) מערכת זו סיפקה התראה תוך קבלת נתוני שיגור ממערכת הלוויינים DSP (Defense Support Program) אשר באמצעות חיישני א"א איתרו שיגור טילים ונתנה התראה בין 2 – 7 דקות. מערכת זו הוטסה לישראל ב- 27 לדצמבר 1990, כשלושה שבועות לפני שפג האולטימטום של האו"ם, והוכללה במערכת ההתראה של ישראל ממיקום ב"בור" במטכ"ל למערכת צפירה ואזעקה שהוכנה מראש. סוכם שהיא תופעל החל מה- 14 בינואר 1991.[[19]](#footnote-19)
* כאשר הוברר שהמלחמה בלתי נמנעת, לאחר תשובותיו השליליות של שר החוץ העיראקי עבדול עזיז לשר החוץ האמריקאי בייקר ב- 9 בינואר בג'נבה, נשלחה ב- 12 בינואר משלחת רמת דרג מארה"ב בראשות תת-שר החוץ לורנס איגלברגר (Eagleberger) ובהשתתפות תת-שר ההגנה פול וולפוביץ (Wolfowitz) לישראל. משלחת זו הגיעה על מנת לוודא שישראל תתייעץ עם ארה"ב לפני נקיטת פעולה כלשהי גם עם יפלו טילים בישראל (כפי שהבטיחו ראש הממשלה ושר הביטחון בעת ביקוריהם בארה"ב). כמו כן הבטיחה משלחת זו: **והיה וסדאם חוסין יירה טילים על ישראל, צבא ארה"ב יחסל איום זה תוך 24 שעות.**

הרמטכ"ל, שומרון, התייחס בהסתייגות רבה להבטחה זו וצה"ל הכין, על כל מקרה, תוכניות אופרטיביות לפעולה במצב של נפילת טילים בישראל וכישלון אמריקאי בהסרת האיום. לצורך כך נזקקה ישראל למודיעין בזמן אמת מלווייני תצפית אמריקאיים ותצלומי אוויר באיכות גבוהה ממטוסי ה SR-71 ו- U-2 שהיו ברשות חיל האוויר של ארה"ב. אולם מודיעין זה לא סופק וגם איגלברגר ווולפוביץ לא היו במעמד לאשר זאת.

המלחמה החלה וישראל נפגעת מטילים – ביסוס שיתוף הפעולה הצבאי

ב- 15 בינואר פג האולטימטום ובליל 17/18 בינואר 1991, החלה המתקפה האווירית של הקואליציה על עיראק. בתגובה החלו, באפן מיידי, התקפות הטילים מעיראק על מרכזי האוכלוסייה במדינת ישראל. בתל אביב נפגע, בין השאר, "בית דני" במטח הטילים הראשון.

למחרת, בליל 18/19 בינואר שוב נורה מטח טילים על מדינת ישראל והפעם גרם להרס רב ברמת גן כולל הרוג אחד.

הרמטכ"ל ומפקדים נוספים יצאו לשטח והתרשמו עמוקות מההרס הרב ברח' אבא הילל ברמת גן. עם חזרתם ל"בור" בקריה הוחלט להאיץ מאד את התוכניות לתקיפה במערב עיראק. הרמטכ"ל הורה לראש אג"ת להתחיל בהתארגנות לביצוע תיאום מבצעי עם האמריקאים לצורך התקיפה בעיראק. הכוונה הייתה להפעיל "מיני-גבעון" במינימום אנשים נדרשים ובמינימום זמן שישמש לתיאום בסיסי. במידת הניתן להקימו על דברים קיימים ועל בסיס הנספחות הצבאית – כמערכת קשר ראשונית**.** חיל האוויר נקבע כגורם המרכזי שהיה צריך להגדיר מהן הדרישות המזעריות ליצירת מערכת תיאום שתאפשר להגיע למצב בו ניתן יהיהלבצע משימות ח"א עוד באותו הלילה(18-19 ינואר)**.** לא הייתה כוונה להפסיק את פעילות האמריקאים בשמי עיראק אלא ליצור מרחב טיסה ופעילות לחיל האוויר. ראש אג"ת כינס מיידית קבוצת תכנון בהשתתפות רמ"ט חיל האוויר וקשר"ר. הכוונה הייתה ליצור "חלונות" של מרחבים וזמנים בהם חיל האוויר יתקוף. עמדת קשר"רהייתה כי לתיאום מיידי יש צורך בערוץ משותף ליצירת קשר בין בקרות ה AWACS שלהם.

לאור זאת הציג ראש אג"ת מיידית את בקשות צה"ל לאמריקאים לקבלת מודיעין ו BDA, מערכת תקשורת שתאפשר העברת הוראות לכוחותיהם וכוחותינו כבסיס לפעילות**.** קבוצות קצינים ישראלים ואמריקאים המונחית כל אחת ע"י מפקדיה, מקבלים בקשות ומעבירים לטיפול.[[20]](#footnote-20)

כתוצאה מדרישה זו שהוצגה הן לתתי-השרים האמריקאים ששהו בישראל והן ליו"ר המטות המשולבים קולין פוואל, נשלח לארץ, כקצין קישור ממפקדת פיקוד המרכז האמריקאי CENTCOM, ב- 21 לינואר, סגן מפקד חיל האוויר האמריקאי במפרץ, מיג'ר גנרל תומס אולסן (Olsen). כאשר הוא הגיע, נכנס מיד לפגישה עם הרמטכ"ל בנוכחות הנספח הצבאי האמריקאי. הוא נשאל ע"י דן שומרון כיצד הוא מקושר לפיקוד המרכז ומה המנגנון העומד לרשותו להעביר, בזמן אמת, מידע מצה"ל לפיקוד וחזרה ? כאשר הסתבר שהוא כלל לא היה מודע שאלו הדרישות הישראליות ושאין לו שום קשר ישיר לפיקוד המרכז האמריקאי או מנגנון תיאום כלשהו, הוא נשלח, אחר-כבוד, בחזרה תוך סיום שליחותו (שכנראה הייתה אמורה להיות סמלית בלבד). דרישת הרמטכ"ל עמדה בעינה, ובצה"ל נעשו צעדים מעשיים באמצעות צינורות הקשר שקיימים היו עם צבא ארה"ב (אמנם עם EUCOM הפיקוד האירופאי שהיה אמון על הקשר עם ישראל) על מנת שיבינו כי אנו מתכוננים לתקוף בעיראק. היה זה הסיוט הגדול ביותר של האמריקאים אשר חששו עכשיו שהקואליציה בת 34 המדינות שהצליחו להקים עומדת בפני התפוררות באם ישראל תממש את הכנותיה ותתקוף.

היה ברור שהבטחות הצמד איגלברגר-וולפוביץ חסרות ערך והקואליציה לא הצליחה במשימתה להשמיד את משגרי הטילים של סדאם בתוך 24 שעות. בשל הצורך לעצור את צה"ל מלפעול עצמאית כנגד הטק"ק העיראקי, נקט ממשל בוש במספר צעדים ובהם הכרזה שטילי ה"פטריוט" מיירטים את הטילים העיראקיים שנורו על סעודיה ולכן יו"ר המטות המשולבים קולין פוואל, הפציר בצה"ל לקבל סוללות "פטריוט" אמריקאיות להגנת שמי המדינה.

הרמטכ"ל, אף על פי שלאחר ביקורו בארה"ב והחתימה על החוזה לרכש טילי ה"פטריוט" ידע שהם נועדו נגד-מטוסים ולא נגד טילים, הסכים להצבתם בישראל בשל הדיווחים האמריקאים (כמובן שטילים אלו לא יירטו אף טק"ק עיראקי).

צעד נוסף בבניית שיתוף הפעולה היה שליחות נוספת של הצמד איגלברגר-וולפוביץ, אשר הגיעו הפעם לישראל והבטיחו שכוחות הקואליציה אמנם לא הצליחו לשתק ביממה את הטק"ק העיראקי (כפי שהבטיחו) אבל הם ישקיעו רבות, הרבה יותר ממה שישראל יכולה להשקיע בהדברת איום זה.

אולם הרמטכ"ל שומרון, שאחראי היה על ביטחון המדינה ואזרחיה, חדל להאמין להבטחות האמריקאיות ודרש שצה"ל יהיה מעורב בלחימה כנגד הטק"ק העיראקי, תוך יכולת להשפיע על המטרות שיותקפו ע"י הקואליציה. מה היו הכלים ברשותו של הרמטכ"ל דן שומרון להכריח את האמריקאים לא רק לספק מודיעין בזמן אמיתי על מערב עיראק – דבר ממנו נמנעו עד אותו הרגע – אלא אף לכפות עליהם תקיפת המטרות במערב עיראק בהתאם להכוונת ישראל ? בכת היה נדרש להבהיר לאמריקאים שצה"ל מתכוון ברצינות לתקוף במערב עיראק בכוחותיו הוא (השלכות לפעולה צבאית ישראלית היו ברורות לשני הצדדים). כך, עוד באותו הערב שוחח ראש הממשלה, יצחק שמיר בטון מאד תקיף עם שר החוץ האמריקאי, בייקר והודיע לו שצה"ל מתחיל להתארגן לתיאום מבצעי עם האמריקאים לתקיפות במערב עיראק.

מעבר משיתוף פעולה הצהרתי לשיתוף פעולה ברמה הצבאית-טקטית

על רקע זה החליט יו"ר המטות המשולבים **להקים בישראל צוות משותף אמריקאי-ישראלי אשר יתמקם במוצב הפיקוד העליון בת"א ויהווה מרכיב במאמץ למיגור הטק"ק העיראקי.** בראש החלק האמריקאי של צוות זה הוצב הגנרל מלקולם ארמסטרונג (Armstrong) אשר הוצא מתפקידו כ J-7 במטכ"ל המטות המשולבים, ובראש המרכיב הישראלי הועמד רמ"ט חיל האוויר תא"ל גיורא רום. כתוצאה מעבודת צוות זה, בוצעו 2,767 גיחות מטוסי קרב כנגד טק"ק. כ- 22% מכלל הגיחות של המתקפה האווירית. בעיקרם מטוסי איכות, F15E ו- F16 לנטרין. הכוחות למבצעים מיוחדים של הבריטים ושל האמריקאים נטלו חלק בציד המשגרים הניידים. עד לסיום המלחמה **לא אותר אף משגר ולא הושמד אף אחד**. (כל זאת אל מול התנגדות מתמשכת של מפקד פיקוד המרכז האמריקאי אשר טען שנוטלים חלק משמעותי מכוחו למשימה משנית).

מחירי המלחמה לצד התועלות משיתוף הפעולה הכפוי

מבצעי השת"פ במלחמת המפרץ הצליחו לדחוק את המשגרים העיראקיים מזרחה מחוץ לטווח הערים הגדולות בישראל. אבדות ונזקים במהלך המלחמה: בישראל: נחתו 33 טילי "אל חוסיין" ו- 5 טילי "אל חיג'רא" ב- 19 מטחים. נהרגו מפגיעות ישירות – 2 בני אדם. 4 התקפי לב שגרמו למוות.7 מקרי מוות כתוצאה משימוש לא מיומן בערכות התגוננות. 208 פצועים. 225 הזרקות שווא של אטרופין. ניזוקו 1,302 מבנים. 6,142 דירות. 23 מבני ציבור. 200 חנויות. 50 מכוניות. מתל אביב – 1,242 מפונים שוכנו ב- 15 בתי מלון. מרמת גן – 697 מפונים שוכנו ב- 4 בתי מלון. סה"כ: 1,939 מפונים. לכוחות האמריקאים במפרץ: מפגיעת טיל אחד בהאנגר לינת חיילים בדהראן 28 הרוגים וכ -100 פצועים.

על אף פגיעות הטק"ק העיראקי במדינת ישראל – שהיו מוגבלות למדי וטענות של "מביני דבר" בנושא אובדן כושר ההרתעה, הרי החלטת הדרג המדיני של רוה"מ שמיר להבליג ולהכיל את תוצאות התקיפה, הייתה זו שאפשרה לארה"ב להוביל מהלך אסטרטגי שסייע רבות לביטחון הלאומי של ישראל בחמישה נושאים מרכזיים:

1. נטרול האיום העיראקי שהיה לבנת יסוד בהפעלת חזית מזרחית נגד ישראל במלחמות העבר וכפוטנציאל לעתיד.
2. ניצול תקופת מלחמת המפרץ ותמיכת אש"ף בסדאם חוסיין לדיכוי האינתיפאדה.
3. כינוס "ועידת מדריד" להסדר הסכסוך כאשר אש"ף חלק מהמשלחת הירדנית.
4. החלטת ממשלת גרמניה לספק לישראל את 3 צוללות ה"דולפין" הראשונות במתנה, תוך הנחת התשתית לזרוע אסטרטגית מהמעלה הראשונה.
5. מחויבות אמריקאית מוחלטת להקמת מערך הגנה כנגד טילים בליסטיים עבור מדינת ישראל תוך תקצוב הנושא בכל השנים מאז כאחד המועדפים ביותר ע"י הקונגרס ומחוץ לתקציב הסיוע המוגדר.

**התפתחות שת"פ ההגנה מפני תלול מסלול מאז 1991**

שת"פ שתחילתו ברמה האופרטיבית (הגנה אווירית) וכיום ברמה האסטרטגית (צעדים לקראת הסכם הגנה)

לאחר מלחמת המפרץ, כאשר התחוור שאיום הטק"ק על ישראל הינו עניין רציני, תהליך פיתוח המענה ליירוט טק"ק (מיזם ה"חץ") קיבל האצה משמעותית. בנושא הקישור, למנגנון "גבעון" נוספה עוד משימה, אשר עם השנים הפכה למשימתו העיקרית: הגנה משותפת על שמי מדינת ישראל (והמזה"ת בכללו) מפני טילים ורקטות. להשגת משימה זו נדרש שת"פ הדוק בהרבה בין ישראל לארה"ב כיוון שהמענה לטק"ק תוקף צריך להינתן בתוך שניות ולכן לא מספיקים נהלים וערוצי תקשורת אלא יש חשיבות לפרוטוקול תקשורת משותף באמצעותו יוכלו שני הצבאות לאתר את הטק"ק והרק"ק התוקפים וליירטם. כמו כן, השימוש ההולך וגובר של ארגוני טרור בטרור אווירי ועם עלייתו של איום הטילים והרקטות על המזרח התיכון כולו ומדינת ישראל בפרט, הפך מערך ההגנה האווירית למשמעותי ביכולת ההגנה על המדינה. החל משנת 2000, שולבו הכוחות המזויינים של ארה"ב בהגנה האווירית על ישראל.

**מתרגלים ומחזקים את ההגנה - שיתוף פעולה צבאי**

**בשעת חירום, ולאחר החלטה נשיאותית, הכוחות המזויינים של ארה"ב יגיעו לסייע למדינת ישראל במשימת ההתמודדות עם מתקפת טילים ורקטות נרחבת.** במסגרת זו, תרגיל ה-"ג'וניפר קוברה 2018" של צה"ל וצבא ארה"ב, היה הגדול אי פעם. במסגרתו תרגלו הצבאות לראשונה תרחיש של מתקפת טילים ורקטות נרחבת מכל החזיתות, באמצעות נשק מדויק ובמטחים. במהלך התרגיל, שבוצע זו הפעם התשיעית, (הראשון היה בשנת 2001 והוא מתקיים כל שנתיים) התקיימה פריסה של סוללות הגנה אווירית ברחבי הארץ באתרים בהם יעשה שימוש בזמן אמת. כמו כן, במהלך התרגיל נערכו סימולציות משותפות של טילים אמריקאים וישראלים שכללו מערכות THAD, "חץ", "פטריוט", AEGIS מספינות הצי ה- 6, "קלע דוד" ו"כיפת ברזל". בחלקו האחרון של האימון, אף ביצעו יחד המערכות הישראליות והאמריקאיות מטווח יירוט באש חיה. התרגיל בחודש מרץ 2018 הווה את האימון הראשון בו השתתפה גם מערכת "קלע דוד" כמבצעית, והיא הציגה בו היקף ויכולות גדולים מבעבר. המערכת שנכנסה למבצעיות בתחילת שנת 2016, מיועדת לפגיעה בטילים, רקטות ומל"טים בטווח בינוני עד ארוך, ומצוידת במיירט מהיר ומתמרן שמאפשר להשמיד מטרה בפגיעה ישירה.

מערכת ה"חץ", שחמושה בטילים המתקדמים "חץ 3", המיירטים טילים בליסטיים מחוץ לאטמוספירה, לקחה גם היא חלק בתרגיל. בקיץ 2018, ערכו באלסקה צה"ל וצבא ארצות הברית ניסוי יירוט משותף במערכת, במהלכו היא התמודדה עם מטרה בליסטית שדמתה איום ארוך טווח. צבא ארה"ב, תרגל בין היתר כמה ממערכות ההגנה האווירית שלו בהן - "פטריוט PAC-3". המערכת מיירטת טילים בליסטיים, מגדילה משמעותית את טווחי המעקב והאיתור של מערך ההגנה האווירית ומוודאת כי טילים בעלי ראשי נפץ כימיים ותחמושת מסוכנת אחרת מושמדים בגובה ראוי.

באימון, שנערך בהשתתפות כ-2,500 חיילי צבא ארצות הברית (שהגיעו למדינת ישראל), מלחי ונחתי הצי השישי וכ-2,000 חיילים ממערך ההגנה האווירית של צה"ל, שפרו הצבאות את התיאום ביניהם ואת כשירות ההגנה המשותפת שלהם. **ביום הראשון בתרגיל נפגש ראש המטה הכללי, רב-אלוף איזנקוט, עם מפקד הפיקוד האירופי של צבא ארה״ב, גנרל קרטיס מ. סקפרוטי (**[Curtis M. Scaparrotti](https://www.defense.gov/About/Biographies/Biography-View/Article/796452/general-curtis-m-scaparrotti/)**).** במפגש לקחו חלק ראש אגף המודיעין, אלוף הרצי הלוי, ראש אגף המבצעים, אלוף ניצן אלון, ראש אגף התכנון, אלוף אמיר אבולעפיה ומפקד חיל האוויר, אלוף עמיקם נורקין. המפקדים הבכירים דנו במצב במזרח התיכון, בהשתנות האיומים השונים, בהזדמנויות ובשיתופי הפעולה האסטרטגיים בין הצבאות.

מתוך דברי הרמטכ"ל:

״ביקור הגנרל סקפרוטי הוכיח שוב את מחויבות ארצות הברית לביטחונה של מדינת ישראל",

"זוהי הפעם התשיעית שצה״ל וצבא ארצות הברית מתרגלים יחד את תרגיל ה-Juniper Cobra, לצורך שיפור הכשירות להגנה מפני איומי תלול המסלול וקידום הלמידה ההדדית של הכוחות בשטח למול מגוון תרחישים״.[[21]](#footnote-21)

לכך הוסיף גנרל סקפרוטי:

"לארה"ב מחויבות עמוקה להגנת מדינת ישראל", "נמשיך לעבוד בשיתוף פעולה לקידום היציבות באזור, לא רק במסגרת תרגיל זה, אלא בכל מקרה של אירוע ממשי".

ראש אגף המבצעים, אלוף ניצן אלון:

"הקשר העמוק בין ישראל וארצות הברית מבוסס על אינטרסים וערכים משותפים",  "שתי מדינות דמוקרטיות בעלות ערכים משותפים, המשלימות זו את זו על ידי שיתוף פעולה מבצעי-צבאי, משדרות מסר חזק וברור לכל האזור. המציאות המורכבת במזרח התיכון, כמו גם פעילות ארגוני טרור עולמיים וגורמים רדיקליים, מציבים אתגרים רבים בפני ישראל וארצות הברית".

הוסיף והדגיש ל. גנרל ריצ'ארד מ. קלארק ([Richard M. Clark](http://www.af.mil/About-Us/Biographies/Display/Article/108502/lieutenant-general-richard-m-clark/),), מפקד כוח המשימה המשולב האמריקאי

"תרגיל Juniper Cobra 2018 הוכיח את עצמו כתרגיל מאתגר וריאליסטי להפליא, שחייב אמון, תקשורת ושיתוף פעולה עם השותפים הישראלים שלנו". "הקשרים שנבנו בשבועיים האחרונים עוזרים לחזק את יכולת הפעולה ההדדית שלנו ולסלול את הדרך למשימות ולתרגילים עתידיים".

בנוסף, (ולצורך משימות כמו פינוי אזרחים אמריקאים מלבנון) התקיימו תרגילים משותפים של לוחמי גדוד הסיור של חטיבת ה"צנחנים" ושל לוחמי המארינס (מיח' 27 המוצבת על ספינות הצי ה- 6), במסגרתם תרגלו הכוחות לוחמה בשטח בנוי, התמודדות עם אמצעי חבלה, שימוש בארטילריה, פשיטה על מבנים תוך שימוש בכלים משוריינים ופינוי פצועים משותף. בית הספר ללוחמה בטרור אירח את כוחות המארינס של צבא ארצות הברית, שם עברו הכשרה ייחודית ובמקביל התקיימו תרגילים עם מפקדי וחיילי יחידת "אגוז".

בין היתר, הכוחות הלוגיסטיים והרפואיים של אגף הטכנולוגיה והלוגיסטיקה, בשיתוף עם האמריקאים, תרגלו אירוע רב נפגעים, פינוי מוסק לבית חולים ושימוש באמצעים טכנולוגיים מתקדמים. זאת במסגרת הכנת צה"ל לתמוך בנוכחות האמריקאית במזה"ת בכלל ובישראל בפרט.

**סיכום**

מתוך מקרי המבחן שתוארו במאמר עולה באופן מובהק כי שיתוף הפעולה בין הצבאות האמריקאי והישראלי הלך והתהדק בעשרים השנים האחרונות וזאת ללא חתימה על 'ברית' וכפי שניתן להיווכח על פי הישגי התרגילים המשותפים שהתבססו בתחילה על לקחי מלחמת המפרץ (1991), מצביעים על גרף שיפור מתמיד ועל מגמה חיובית ברורה בקשר ההדוק ובתאום בין המדינות והצבאות. ההישגים הצבאיים של שת"פ בהיעדר ברית התאפשרו כשכל צד הביא לשת"פ את יתרונותיו היחסיים מבלי ניסיון לכפות זה על זה את השיטות ודפוסי הפעולה הייחודיים לו. כך גם, התחשבות הצבא המארח בצורכי האורחים, המנטליות השונה ונהלי הפעולה השונים גם הם בעלי חשיבות מרובה.

אפשרויות אלו הנן מגוונות יותר ככל שמנגנון הקישור (Liaison) בין הצבאות משוכלל יותר ומאומן לעבוד יחד. היכולת לקיים סינרגיה בין הצבאות נשענת בראש ובראשונה על יצירת שפה משותפת ושימוש באמצעים משותפים – כמו מערכות תקשוב אחודות.

ישראל מספקת לארה"ב מידע מודיעיני קריטי, מקיימת שיח פורה על תורת לחימה, ומפתחת טכנולוגיות מתקדמות המשולבות בצבא האמריקאי. אפילו משרד ההגנה והממסד הצבאי האמריקאי, שהיו פעם עוינים לישראל, למדו להעריך את היחסים המיוחדים בין המדינות. למרות כל אלה, ישראל מעולם לא תבעה מארה"ב ערבות ביטחונית.[[22]](#footnote-22) עלינו לזכור שכוח משימה שיפרוס בישראל כפוף אך ורק למפקד האמריקאי העליון – נשיא ארה"ב מחד גיסא ואיננו קבוע מאידך גיסא – אלא מתארגן אד הוק לאור המצב המתפתח.

בעתיד הנראה לעין צריך צה"ל לכלול בין הגורמים המשפיעים על היערכותו ותכנוניו המבצעיים, הגעת כוח-משימה מיוחד מארה"ב שישתתף בהגנת מדינת ישראל. התופעה של ישראל לבדה במערכה רבתי מול מגוון איומים, כנראה חלפה מן העולם. הניסיון הנצבר מוכיח כי ניתן לפעול בעתות מלחמה יחד עם בעלות ברית במבצעים משותפים גם בהיעדר ברית-צבאית כמו NATO עם מפקדות משולבות. ישנן תצורות שונות לשת"פ חלקי לענייני מודיעין, הגנה-אווירית ואף סיוע-אש ישיר מהים.

לצד התועלות הרבות שתוארו דלעיל ישנן מגבלות לשיתוף הפעולה – מנגנון הפעולה שנבנה עם צרפת ואנגליה במלחמת סיני היה טוב אבל מוגבל ביכולת בחירת עיתוי הפעולה וברצונותיה של ישראל. כך גם כשנכפה על ישראל לשבת בצד ולראות כיצד נופלים טילי טק"ק עיראקיים על אזרחיה ולמרות כל זאת, עליה "לבלוע רוק" ולעמוד בהתחייבויותיה.

אסטרטגיית 'עצמאות' לצד התכוננות ומוכנות לפעולה בשיתוף פעולה

על אף ששיתוף הפעולה מוצג כלפי חוץ כמעט כצבאי בלבד, ברור שהינו גם מדיני עם אספקטים כלכליים וחברתיים, ויש לקחת זאת בחשבון בעיקר באם רוצים בהרחבתו. אסטרטגיית מדינת ישראל הייתה ונותרה "**אסטרטגיית עצמאות**", ויהיה נכון להמשיך ולשמרה ככזו. יחד עם זאת, כפי שנותח במאמר קיימים מקרים בהם נכפה עלינו לפעול בברית / שת"פ / קואליציה וכיו"ב עם מעצמות או מדינות אחרות, לכן מוטב לנו להכיר את ההיסטוריה ולהקים מנגנון (קישור, שת"פ) בטרם עת שיאפשר לנו לשמור על חופש הפעולה ולפעול בצורה מיטבית ואפקטיבית בעת הצורך. אדגיש כעת כמה נקודות כלליות בבואנו לפתח את בפיתוח מנגנוני שיתוף הפעולה:

* הרמטכ"ל, והמטכ"ל כולו, נדרשים להתייחס לכוח האמריקאי באופן דומה לפיקוד ישראלי וכמפקדה אופרטיבית להפעלת כוח.
* להתייחס לכך כאתגר מבצעי המצריך, ברמת המטכ"ל, הכנת תוכניות (מגירה) אופרטיביות בהן כלול הכוח האמריקאי. תכניות כאלו צריכות לכלול את כל הנספחים ובמיוחד איסוף ומודיעין, היבטי אוויר וים, תקשוב ולוגיסטיקה (ובכלל זה גם משטרה צבאית למשל...). פיקוד העורף, חייב להיות שותף מלא בשל נוכחות אלפי חיילים אמריקאים בעורף הישראלי.
* ניהול מבצעים תוך הכללת הכוח האמריקאי - לא די בהכפפתו לכוחות ההגנה האווירית (גנרל 3 כוכבים לתא"ל) אלא חשוב לראותו בראיה רחבה בשל מבנה המפקדה שלו, על נכסי המטה ובעיקר המודיעין אשר כוח כזה מביא אתו, עם פריסתו.
* גופי המטה הרגילים של יקל"ז (יחידת קישור לכוחות זרים) ומש"ב (שיתוף פעולה בינלאומי) אינם עונים על הבעיה בעתות מלחמה בהם קבועי הזמן של שיתוף הפעולה קצרים בהרבה ומתקיים קשר ושיתוף מידע שוטף בין EUCOM; CENTCOM; SOCOM; הצי השישי ומרבית סוכנויות המודיעין והביטחון המיוצגות במפקדות אלו ומפקדת כוח-המשימה האמריקאי מחוברת אליהם ברשת. כמו כן, נראה כי יחידת "גבעון" שעניינה הוא קישור אינה יכולה לשאת על גבה את כלל המשימות . לכן, צריך להקים זירה מיוחדת בחטיבת המבצעים שתוכל לשאת בדרישות עבודת המטה אל מול הכוח האמריקאי.
* היותו של הכוח האמריקאי כוח-משימה, מתאפיין בכך שלא נוכל לדעת מראש אילו יחידות ירכיבו אותו, מי יהיה מפקדו ומי יהיו קציני המטה שיגיעו בעת הצורך לישראל. מכאן נהיר שלא ברור מה תהיה רמת בקיאותם בזירת המזה"ת בכלל וצרכי ההגנה של ישראל בפרט, לכן יש להיערך עם מנגנון חניכה מקצועי ומיומן (אפשר עם אנשי מילואים שיוכנו לכך) אשר יוצמד לאמריקאי עם הגעתם ויקל על הסתגלותם למדינת ישראל וצבאה.

**מקורות**

1. ארכיון צה"ל.
2. אייזנהואר, ד. דויד, **מסע שחרור אירופה**, כתבים, ת"א, 1951.
3. מיכלסון בני, **תולדות אגף התקשוב בצה"ל**, עמותת חיל הקשר והתקשוב, יהוד, 2018.
4. אתר דובר צה"ל.
5. Joint Publication 1-02, Department of Defense, **Dictionary of Military and Associated Terms**, 12 April 2009

1. ברית (Alliance) – יחסים הנובעים מהסכם בין שתי מדינות (או יותר) להשגת יעדים משותפים התואמים את האינטרסים של שני הצדדים. המילון האמריקאי למונחים צבאיים. [↑](#footnote-ref-1)
2. דויד ד. אייזנהואר, "המסע לשחרור אירופה", כתבים, ת"א, 1951, עמ' 206-207. [↑](#footnote-ref-2)
3. גולני, **שם**, עמ' 246. [↑](#footnote-ref-3)
4. גולני, **שם**, עמ' 249. [↑](#footnote-ref-4)
5. גולני, **שם**, עמ' 378. [↑](#footnote-ref-5)
6. צבי קינן (ואחרים), **דו"ח שיתוף הפעולה בין הציים**. [↑](#footnote-ref-6)
7. על שם שר הצי הצרפתי בין שתי מלחמות העולם – ג'ורג' לייז'. [↑](#footnote-ref-7)
8. מבצע "אוברלורד" – הנחיתה בנורמנדי ביוני 1944 ומבצע "דרגון" הנחיתה בדרום צרפת באוגוסט 1944. [↑](#footnote-ref-8)
9. סרן יצחק שושן, קצין הקישור הישראלי על הסיירת, **דו"ח קצין קישור על הפגזת רפיח ע"י ג'ורג' לייז'.** [↑](#footnote-ref-9)
10. יגאל שפי, התרעה במבחן: פרשת רותם ותפישת הביטחון של ישראל 1957–1960 הוצאת מערכות, משרד הביטחון, 2008 [↑](#footnote-ref-10)
11. בשנת 1981 נחתם מזכר הבנה (mou) לשיתוף פעולה אסטרטגי בין ישראל לארה"ב אולם, האחרונה הקפיאה את ההבנות בתגובה לחקיקת "חוק הגולן" (דצמבר 1981). [↑](#footnote-ref-11)
12. מסמך פנימי. [↑](#footnote-ref-12)
13. מפקדה הראשון של יחידת "גבעון" היה אל"ם, גדעון פורקה. היחידה פורקה ביוני 2019. [↑](#footnote-ref-13)
14. המילון האמריקאי למונחים צבאיים. [↑](#footnote-ref-14)
15. Combined coordination center [↑](#footnote-ref-15)
16. סא"ל משה מרקוביץ, **פק"ל קשר "גבעון", קש – 9 – 1300**, מקשר"ר, ענף מבצעים, 17 ינואר 1988. [↑](#footnote-ref-16)
17. במסגרת מבצע 'שועל המדבר' שיגרה ארה"ב לעבר עיראק טילי שיוט והציבה 3 סוללות פטריוט להגנה נגד טילים בליסטיים בישראל, יחידת גבעון נדרשה לתאם את פריסתן. [↑](#footnote-ref-17)
18. מערכת זו נועדה במקור לשרת את מפקדות חיל האוויר האמריקאי בעת פריסתן ברחבי העולם. היא פעלה בטווחי תדים UHF אשר בין 225-399.995 MHZ תוך העברת תשדורות בערוץ רחב (25MHZ) או צר (5MHZ). [↑](#footnote-ref-18)
19. אל"מ משה מטרי, **קידום מערכת "עומק" לישראל, יקינטון (ד657-06)**, אג"ת/מח' לתכנון אסטרטגי, 26 דצמבר 1990. [↑](#footnote-ref-19)
20. סא"ל אלכס שניידר, רפ"ט "יקינטון", **התארגנות לביצוע תיאום מבצעי, (ד699 09)**, לשכת ראש אג"ת 18 ינואר 1991. [↑](#footnote-ref-20)
21. אתר דובר צה"ל, 8 מרץ 2018. [↑](#footnote-ref-21)
22. פרופ' ערן לרמן, "הסכם הגנה אמריקאי-ישראלי? רעיון נאצל אבל לא רצוי", פורסם בתאריך 11.7.2019 באתר JISS מכון ירושלים לאסטרטגיה וביטחון <https://jiss.org.il/he/inbar-lerman-a-us-israeli-defense-treaty/> [↑](#footnote-ref-22)